
  Forord


  «Manns minne» er eigentleg ganske kort. Røynslene frå covid-19-pandemien er i ferd med å gå i gløymeboka for dei fleste av oss. Når eg tenkjer tilbake, er det med eit visst smil om munnen eg minnest kvinna på parkeringsplassen ved COOP-en på Tjelta den 12. mars 2020 som legg enno ein pakke med toalettrullar inn i bakluka på bilen sin, som alt er overfylt av slike, etter sannsynlegvis eit titals besøk på dei andre, lokale daglegvarebutikkane.


  Meir alvorsam blir eg når eg minnest munnbindet eg hadde liggjande i midtkonsollen i bilen, som eg til dømes brukte då eg var innom lokalbutikken for å handla daglegvarer. Det var slett ikkje ei stor last, sjølv om det var litt underleg å snakka med naboen gjennom munnbind. Dersom nokon hadde spurt meg om munnbind i det offentlege rommet hausten 2021, hadde eg svart at det er jo slik folk frå Asia av og til gjer når dei ferdast på internasjonale flyplassar. I kyrkja var annakvar rad sperra av. Det var til å leva med, for uansett var det nok av plass der.


  Pleksiglaset framfor kassa på SPAR-en forsvann etter kvart. Det hadde eg trudd ville vara lenger, for det er jo ei viss fornuft i å verna kassa­betjeninga mot arbeidsrelaterte truslar. Eit hundretals personar som gjennom arbeidsdagen snufsar, harkar og hostar på halvmeters avstand, er jo ein biologisk trussel for arbeidstakaren.


  For meg som samfunnsmedisinar, i passe fråstand frå den utfordrande kliniske kvardagen, var pandemien eigentleg ei nesten etterlengta hending for å stadfesta at medisin og helsefag er ein del av den samla sosiale infrastrukturen som eit komplisert samfunn er avhengig av, utan alltid å tenkja over det.


  Det eg ikkje likar å tenkja tilbake på, er dei samtalene eg hadde med personell i dei kliniske tenestene, som fortalde om korleis dei var plaga av at dei måtte seia nei til pårørande og venner som gjerne ville besøkja sjuke menneske som stod framfor døden på sjukehuset eller sjukeheimen. Eg tykkjer heller ikkje det tener korkje forskarsamfunnet, forskingsetikken eller forskingsretten til ære at vi ikkje var meir parate til å undersøkja det som skjedde i sanntid med systematiske og komparative studiar til dømes av skulestengingar.


  Koronakommisjonen (NOU 2021:6; NOU 2022:5) og Koronautvalet (NOU 2023:16) har kome med vurderingane sine. Handteringa av pandemien har vore drøfta i Stortinget (Innst. 423 S (2021–2022) mfl.). Mykje av det som har kome fram i desse prosessane, blir drøfta og utfordra i denne boka. Det er på tide. Utover i 2022 døydde dette ordskiftet stille og roleg. Det prøver denne boka å gjenoppliva.


  Det er bra. Vi må drøfta kva det betyr å handla forholdsmessig i møte med truslar som trekkjer med seg uvisse. Når grunnlagsverdien er usikker, er det vanskeleg å avgjera «ex ante» kva som er forholdsmessig. Det står fram mykje klårare i lys av etterpåklokskapen, «ex post». Tida er over for å gå i angreps- eller forsvarsposisjonar.


  No må vi nytta siste rest av «manns minne» og tilhøyrande dokumentasjon til to diskursar. Den eine handlar om å trekkja lærdom, og visdom, av det vi har erfart. Den andre handlar om å bu oss på framtida. Beredskapsplanar er slik sett berre ei sak. Meir viktig er det truleg å snakka om kva spørsmål vi skusla vekk å få svar på i tida 2020–2022.


  Frå mars 2020 til langt ut i 2022 var Noreg, som dei fleste andre land i verda, eit epidemiologisk laboratorium. I etterpåklokskapens lys tenkjer eg at vi dessverre må vedkjenna at vi ikkje makta til fulle å utnytta læringspotensialet i det vi opplevde.


  Globale kriser kjem til å skje igjen. Tida er her no, til ikkje berre å laga planar og å drøfta og systematisera det vi opplevde gjennom covid-19-­pandemien. Vi må også leggja planar for korleis vi på ein systematisk måte skal rusta oss for å kunna læra av den neste globale hendinga, anten det no er ein pandemi, ein kjernefysisk katastrofe, ei omfattande energi- og ressurskrise eller eit globalt krigsscenario.


  Trass i kommisjonar, utval og stortingsdrøftingar manglar vi enno mykje på dei fordomsfrie refleksjonane og dei prinsipporienterte analysane av røynslene frå pandemien. Denne boka gjev oss tankar og strukturar for analytiske tilbakeskodingar. Men desse må prøvast mot dei røynslene som folk flest og fagfolk av ulikt slag har. Det finn vi lite av.


  Dei lokale legane skriv ikkje lenger «medisinalmeldingar». Det var ein tradisjon som starta i 1809, men som kvarv bort fram mot 1980-talet. Ingen sentrale styremakter har bede om systematiske tilbakemeldingar frå lokalsamfunna (kommunane, helseføretaka) om erfaringar frå pandemiåra. Mange forskingsprosjekt er på gang. Men systematikken i dei verksemdsnære refleksjonane manglar enno. Tida er i ferd med å renna ut for eit gyldig «manns minne».


  Eg vonar at denne boka skal skapa liv igjen i ordskiftet om kva vi lukkast med og kva vi bomma på under pandemien. Balansen mellom det forholdsmessige og det uforholdsmessige fortener eit jamleg ordskifte, særleg når det er spørsmålet om korleis vi skal møta ukjende situasjonar, der uvissa er stor.


  Geir Sverre Braut


  professor, HVL, SUS

    Introduksjon


    Oppbygging av boken


    Denne boken er delt i seks deler. Den omhandler prinsipper og teorier for hvordan vi forstår forholdsmessighet i filosofi, jus og medisin, og hvordan disse kan og bør komme til anvendelse under helsekriser slik som pandemier.


    Ordet krise kommer fra det greske krisis, og var opprinnelig et medisinsk begrep som viste til et vendepunkt i et sykdomsforløp. Enten at pasienten ble bedre eller verre.


    Covid-19-pandemien ble en krise som førte til store endringer, men det er fortsatt vanskelig å forutse om noen av endringene vil være varige.


    Smittevernloven, som hjemler smitteverntiltak, stiller krav om vurdering av forholdsmessighet. Et av hovedprinsippene i gjeldende beredskaps­lovgivning er forholdsmessighetsprinsippet. I NOU 1995: 31 står det: «Prinsippene om nødrett og konstitusjonell nødrett kan … suppleres med en ytterligere regel om forholdsmessighet, selv om det kan være en smakssak hvorvidt denne regel kan anses som et selvstendig prinsipp eller som del av prinsippene om (konstitusjonell) nødrett.»


    Forholdsmessighet er et grunnleggende, sentralt prinsipp innen jus. Forholdsmessighetsprinsippet har en sentral rolle fordi den setter grenser for statens maktutøvelse og verner menneskerettighetene. Forholdsmessig­hets­vurderinger er et redskap for å veie samfunnsinteresser og individuelle rettigheter mot hverandre.


    Selv om det er en del variasjon i den juridiske forståelsen av forholdsmessighet, er det fem klare grunnleggende elementer av et tiltak som må vurderes; om det er legitimt, nødvendig, effektivt og egnet, forholdsmessig i snever forstand og rimelig.


    I motsetning til jus brukes ikke forholdsmessighet som term i medisinsk fagspråk. Men de elementer som omfattes av det juridiske forholds­messighetsprinsippet, er helt sentrale også i medisinen.


    De første delene av boken beskriver byggesteinene som danner grunnlaget for å kunne vurdere forholdsmessighet i jus og medisin. De gir også det etiske utgangspunktet og beskriver psykologiske strategier og skjevheter når vi tar beslutninger.


    En forutsetning for at et tiltak skal være forholdsmessig er at det er kunnskapsbasert. Kunnskapsbasert praksis er en systematisk, transparent og kritisk metode som ligger til grunn for å kunne ta gode beslutninger i helsevesenet og i andre sektorer. Det er en helhetlig tilnærming til ulike former for kunnskap, til erfaringer og hvordan verdier og preferanser danner grunnlag for beslutninger.


    Jussen stiller krav til at et tiltak må være legitimt for å være forholdsmessig. Det knytter seg til hjemmelen og formålet med tiltaket. Ofte er det klart definert hvilke mål medisinen har, enten det gjelder diagnostikk, behandling eller lindring. Selv om et medisinsk inngrep har et klart medisinsk mål, er det likevel ikke legitimt i juridisk forstand med mindre det har hjemmel, for eksempel i samtykke eller i lov der samtykke ikke er mulig eller tilstrekkelig.


    De andre elementene som inngår i forholdsmessighetsvurderingen, passer godt med medisinsk praksis der fordeler og ulemper blir veid mot hverandre. Det sentrale prinsippet er at tiltak der fordelene overveier ulempene, kan anbefales.


    Boken går også i dybden på juridiske forholdsmessighetsvurderinger og kunnskapsbasert praksis i bokens del III. Konkrete elementer som å beskrive trusselen, beskrive tiltak og kvantifisere fordeler og ulemper ved tiltak, er sentrale elementer i håndtering av kriser som pandemier. Elementene i forholdsmessighetsvurderinger i jus veves sammen med medisinsk praksis, både på et overordnet nivå og med eksempler fra covid-19-pandemien.


    Sentralt i håndtering av pandemier står smittevernloven, som omtales i del IV. Da smittevernloven presiserer at det skal legges vekt på frivillig medvirkning, omtales også bruk av tvang i helsevesenet og hvilke lover som hjemler disse.


    En pandemi er en krise. Kriselover, særlig i helsevesenet, omtales også i del IV. I tillegg er mangler ved beredskap før covid-19-pandemien beskrevet og vurdert av ulike utvalg og kommisjoner etter pandemien.


    Nest siste del av boken er viet covid-19-pandemien. Boken gir mange eksempler og vurderer forholdsmessighet av ulike tiltak og strategier under pandemien.


    Den siste del av boken omfatter en beskrivelse av den videre vei og avsluttende refleksjoner. Dersom myndigheter tar beslutninger uten å være transparente om hvilke faktorer de har vurdert og hvilken kunnskap de baserer beslutningene på, er det umulig for samfunnet å møte beslutningene med konstruktiv kritikk og eventuelt å forbedre fremtidige beslutninger.


    Boken er skrevet for medisinstudenter, men den er også relevant for andre studenter som sykepleiestudenter, jusstudenter, studenter innen helseøkonomi, for leger og annet helsepersonell, for jurister og andre som er opptatt av krisehåndtering. Boken gir også en beskrivelse av hvordan norske myndigheter håndterte deler av covid-19-pandemien.


    Forfatterne


    Boken er skrevet av Mette Kalager, Michael Bretthauer, Hans Petter Graver, Lise M. Helsingen, Magnus Løberg, Anna Nylund og Einar Øverenget. Forfatterne har levert tekster i hvert sitt fagområde. Mette Kalager har vært redaktør.


    Hans Petter Graver og Anna Nylund er professorer i jus på henholds­vis Universitetet i Oslo og Universitetet i Bergen. Mette Kalager, Michael Bretthauer, Lise M. Helsingen og Magnus Løberg er alle leger og jobber på Oslo universitetssykehus. Kalager, Bretthauer og Løberg er profes­sorer og Helsingen er førsteamanuensis på medisinsk fakultet, Universitetet i Oslo. Einar Øverenget er professor i filosofi på Universitetet i Innlandet.


    Forfatterne startet et forum for diskusjon og kritisk tenking under covid-19-pandemien i 2020, den såkalte fredagsklubben. De har skrevet en rekke kronikker og faglige artikler om ulike temaer under pandemien. Det ble raskt klart under covid-19-pandemien at myndighetene ikke gjorde gode forholdsmessighetsvurderinger og at kunnskapsbasert praksis, som er fundamentet for det norske helsevesenet, i det store ble glemt.


    Denne boken danner grunnlag for videre læring, både for enkeltindivider og for myndigheter. Læring som vil kunne komme befolkningen til gode under kommende pandemier eller helsekriser.


    Smittevern og forholdsmessighet


    I løpet av pandemien har Norge vært underlagt de strengeste restriksjoner siden krigen. Grensene har i praksis vært mer eller mindre stengt, tusener har vært holdt i karantene eller isolasjon, barn har vært holdt hjemme fra barnehage og skole, store deler av næringslivet har vært stengt, og det har vært begrensninger i hvor mange man har kunnet ha på besøk i private hjem. Koronakommisjonen sa i sin andre rapport, NOU 2022: 5, at myndighetenes oppmerksomhet mot å få utredet smitteverneffekten og andre konsekvenser av tiltakene var for svak. Og at dette samlet sett førte til at regjeringens grunnlag for å beslutte smitteverntiltak i mange tilfeller var mangelfullt.


    Alt dette for å begrense trusselen forårsaket av viruset SARS-CoV-2. For å redusere spredningen av viruset, for å forhindre alvorlig sykdom og død, og for å beskytte helsevesenet mot overbelastning.


    Når man griper til slike drastiske tiltak, er det viktig å kartlegge og forstå nytten og kostnadene av tiltakene i forhold til trusselen.


    Kost-nyttevurderinger kan i utgangspunktet virke som enkle regne­stykker. Likevel er det ikke så enkelt, fordi det kan være en ubalanse mellom ulike befolkningsgrupper der de som har nytte av tiltakene, ikke er de samme som bærer kostnadene.


    I vurderingene vil det også komme inn elementer av solidaritet og fordeling. I tillegg kan det være vanskelig å tallfeste både kostnader og nytte – hvordan måler man for eksempel barns tap av skoletid og manglende samvær med andre barn, og vekter det mot overbelastning av personalet ved intensivavdelinger på sykehus?


    Når man innfører tiltak og samtidig lar være å legge til rette for å skaffe til veie kunnskap om effekter av tiltak, altså hvor nyttige de er, må man basere sine mål på erfaringer og prognoser: Man vet ikke hvor mye smitten vil spre seg, hvor mange som vil bli alvorlig syke og bli lagt inn på sykehus, og man vet ikke hvordan ulike grader av restriksjoner vil påvirke dette.


    Når det er stor usikkerhet, må kost-nyttebetraktninger erstattes av bredere vurderinger av forholdsmessighet.


    Forholdsmessighetsvurderinger er noe vi kjenner fra mange områder. I rettighetsjussen som kommer fra menneskerettighetsorganene og i EU-retten, er slike vurderinger formalisert til et klart vurderingsmønster. Dette mønsteret er generaliserbart og har en allmenn anvendelse. Hovedtrekkene i dette mønsteret er følgende spørsmål som man må stille til et tiltak for å avgjøre om det er forholdsmessig:


    
      	• Er tiltaket egnet til å bidra til det man vil at det skal bidra til? Med andre ord, er det en sammenheng mellom tiltaket og det vi ønsker å oppnå?


      	• Er tiltaket nødvendig, eller kan man oppnå det samme med mindre inngripende tiltak?


      	• Oppveier nytten ulempene ved å sette inn tiltaket?

    


    Disse tre spørsmålene foranlediger hver for seg vurderinger som kan være faglig kompliserte og inneholde etiske og politiske vurderinger.


    Det første spørsmålet om hvorvidt tiltaket er egnet, vil ofte være av faglig karakter: Vil tiltaket føre til en reduksjon av det man ønsker å forhindre, eller en økning av det man ønsker å fremme? Det bør finnes gode og saklige argumenter for at det faktisk er en sammenheng mellom det vi gjør og det vi ønsker å oppnå, om ikke alltid i en streng naturvitenskapelig form for kausalitet, men i det minste i en sammenheng av logisk slutning – som følger sunn fornuft. Vurderingen kan også inneholde verdier, som når man f.eks. vurderer at høyere lønn kan kompensere for økt belastning på jobben.


    Også det andre spørsmålet inneholder faglige elementer. Her spør man etter alternativer:


    Hvilke alternative handlingsvalg har vi, og hvordan vil de virke? Sammenligningen av dem vil også ha faglige elementer, både for å sammenligne virkninger og for å sammenligne ulemper, byrder eller kostnader.


    Sammenligningen krever verdivurderinger og politiske vurderinger: Hva er mest inngripende av for eksempel å stenge grensene sammenlignet med å innføre skjenkestopp på utesteder?


    Det tredje spørsmålet er det som inneholder mest av politiske og verdi­messige elementer.


    Her må vi for det første avgjøre hvilket mål vi har, og hvilket nivå eller terskel vi skal styre etter.


    Skal vi styre etter totaldødelighet, altså begrense og helst unngå at folk dør, og hvilket nivå er akseptabelt? Skal målet være null smitte i samfunnet og slå ned ethvert utbrudd, eller skal vi sette nivået høyere? Skal vi ha ulike mål for ulike befolkningsgrupper, høyere smitte blant unge og mindre blant godt voksne?


    Å fastlegge målet og nivået er et politisk anliggende, men det kan selvsagt gjøres til gjenstand for diskusjon i samfunnet om hva som er ønsket, oppnåelig og fornuftig. Når vi har fastlagt hvilket mål og nivå vi vil ha, må alle konsekvenser og interesser som berøres, veies mot hverandre.


    Alt dette viser at vurderinger av forholdsmessighet er vanskelige, og at det er rom for forskjellige faglige tilnærminger og politiske oppfatninger. Vurderingene bør være tverrfaglige, og krever elementer av naturvitenskapelige og samfunnsvitenskapelige årsaks- og virkningsbetraktninger, velferdsøkonomiske vurderinger, etiske vurderinger og jus.


    Jussen setter et rammeverk for vurderingene. I smittevernarbeidet er dette uttrykkelig gjennom regelen i smittevernloven § 1-5, som bestemmer at smitteverntiltak «skal være basert på en klar medisinskfaglig begrunnelse, være nødvendig av hensyn til smittevernet og fremstå tjenlig etter en helhetsvurdering».


    Her gjenkjenner vi de tre spørsmålene som er presentert ovenfor, uttrykt i lovs form.


    Det betyr at jussen setter rammer for forholdsmessighetsvurderingene på smittevernområdet, men rammene er ikke nødvendigvis trange. Loven gir rom for faglige, etiske og politiske vurderinger, se Høyesterett i hyttekarantenedommen avsnitt 76–78 (HR-2022-718-A).

